钦定古今图书集成/明伦汇编/官常典/第479卷 > 尧雄
## 钦定古今图书集成/明伦汇编/官常典/第479卷 > 尧雄

按《北齐书》本传，“雄字休武，上党长子人也。祖暄，魏司
农卿。父荣，员外侍郎。雄少骁果，善骑射，轻财重气，为
时辈所重。永安中，拜宣威将军、给事中、持节慰劳恒、
燕、朔三州大使，仍为都督。从叱列延讨刘灵助，平之，

高祖。时雄从兄杰，尔朱兆用为沧州刺史，至瀛州，知
兆败，亦遣使归降。高祖以其兄弟俱有诚款，便留杰
行瀛州事。寻以雄为车骑大将军、瀛州刺史以代杰，
进爵为公，增邑五百户。于时禁网疏阔，官司相与聚
敛，唯雄义然后取，复能接下以宽恩，甚为吏民所怀
附。魏武帝入关，雄为大都督，随高昂破贺拔胜于穰
城。周旋征讨三荆，仍除二豫、扬、郢四州都督。豫州刺
史元洪威据颍川，叛民赵继宗杀颍川太守邵招，据
乐口，自称豫州刺史，北应洪威。雄率众讨之，继宗败
走，民因雄之出，遂推城人王长为刺史，据州引西魏。
雄复与行台侯景讨平之。梁将李洪芝、王当伯袭破
平乡城，侵扰州境。雄设伏要击，生擒洪芝、当伯等，俘
获甚众。梁司州刺史陈庆之复率众逼州城，雄出与
战，所向披靡，身被二创，壮气益厉。庆之败，弃辎重走。
后庆之复围南荆州，雄曰：“白苟堆，梁之北面重镇，因
其空虚，攻之必克。彼若闻难，荆围自解，此所谓机不
可失也。”遂率众攻之，庆之果弃荆州来。未至，雄陷其
城，擒梁镇将苟元广兵二千人。梁以元庆和为魏王，
侵扰南境，雄率众讨之，大破庆和于南顿。寻与行台
侯景破梁、楚二州民上书更乞雄为刺史，复行豫州
事。颍州长史贺若徽执刺史田迅，据州降西魏。诏“雄
与广州刺史赵育、扬州刺史是育宝等各总当州士
马，随行台任延敬，并势攻之。”西魏遣其将怡锋率众
援之。延敬等与战，失利，育、宝各还本州，据城降敌。雄
收集散卒，保大梁州。周文帝因延敬之败，遣其右丞
韦孝宽等攻豫州，雄都督郭丞伯、程多宝等举豫州
降敌，执刺史冯邕并家属及部下妻子数千口，欲送
之长安。至乐口，雄外兵参军王《𢘆伽》、都督赫连儁等
数十骑从大梁邀之，斩多宝，拔雄等家口还大梁。西
魏以丞伯为颍川太守，雄仍与行台侯景讨之。雄别
攻破乐口，擒丞伯。进讨悬瓠，逐西魏刺史赵继宗、韦
孝宽等。复以雄行豫州事。西魏以是育宝为扬州刺
史，据项城。义州刺史韩显据南顿。雄复率众攻之，一
日拔其二城，擒显及长史丘岳。宝遁走，获其妻妾，将
吏二千人，皆传送京师。加骠骑大将军。仍随侯景平
鲁阳，除豫州刺史。雄虽武将，而性质宽厚，治民颇有
诚信，为政去烦碎，举大纲而已。抚养兵民，得其力用。
在边十年，屡有功绩，豫人于今怀之。又爱人物，多所
施与，宾客往来，礼遗甚厚，亦以此见称。兴和三年，征
还京师，寻领司、冀、瀛、定、齐、青、胶、兖、殷、沧十州士卒十
万人，巡行西南，分守险要。四年，卒于邺，时年四十四。
赠使持节、都督青徐胶三州军事、大将军、司徒公、徐
州刺史，谥武恭。